Kerke vra Ramaphosa dat kerkdienste hervat(Foto: pixabay) Die NG Kerk het Woensdag saam met lidkerke van die Suid-Afrikaanse Raad van Kerke (SARK) met pres. Cyril Ramaphosa vergader oor die moontlikheid dat godsdienstige byeenkomste met bepaalde beperkings ten tyde van die vlak 3-afsondering toegelaat word. Die SARK het ook voorstelle gemaak oor hoe kerke binne die raamwerk van die afsonderingsregulasies steeds kan funksioneer. Dr. Gustav Claassen, algemene sekretaris van die NG Kerk, sê met die land wat moontlik eersdaags na vlak 3 van afsondering gaan skuif, is daar ŉ al groter moontlikheid dat kerkbyeenkomste ook weer toegelaat kan word. Die afsonderingsregulasies het tot dusver enige kerklike byeenkomste verbied. Tydens die gesprek met Ramaphosa het die SARK ŉ weg probeer vind om godsdienstige byeenkomste weer te laat hervat, met regulasies en protokol om infeksies te voorkom. Claassen sê onder voorsitterskap van aartsbiskop Thabo Makgoba, van die Anglikaanse Kerk, is ’n dokument opgestel wat voorstelle van die lidkerke bevat oor hoe kerke steeds kan funksioneer binne die raamwerk van die afsonderingsregulasies. Die dokument is op 19 Mei aan die president oorhandig deur die dagbestuur van die SARK se uitvoerende komitee. Hulle wag nog vir reaksie van die regering se kant af. In die dokument stel die SARK voor dat kerkbyeenkomste toegelaat word in veiliger gebiede, in ooreenstemming met toetsresultate wat die regering bekendmaak. “Omdat sekere dele van die land veiliger as ander is, behoort godsdienstige byeenkomste, met beperkte getalle, in veiliger gebiede toegelaat te word indien die nodige voorkomingsmaatreëls ingestel is,” lui die dokument. Die SARK stel ook voor dat kerke self aanspreeklik gehou moet word vir die regulering van veiligheid, die instandhouding van voorsorgmaatreëls en die nakoming van afsonderingsregulasies tydens byeenkomste. Hulle stel ook voor dat die leierskap van elke kerk self die bevoegdheid sal hê om geselekteerde predikante, lekewerkers en vrywilligers te akkrediteer as “noodsaaklike kerklike werkers” om noodsaaklike geestelike en pastorale werk uit te voer. Die SARK wil ook hê dat kerke oorweeg word vir finansiële bystand ingevolge Covid-19-verwante bepalings. Dit sluit in die tydelike werknemer- en werkgewershulpskema (TERS) en ander ondersteuning aan kerklike werkers wat noodsaaklike pastorale dienste aanbied soos predikante, versorgers en beraders. “Kerke het sedert die instel van die afsonderingstydperk die nodige regulasies en protokol ondersteun om die verspreiding van die virus te bekamp, en wil dit steeds doen. ’n Gesonde balans moet egter gevind word tussen die hervat van godsdienstige aktiwiteite en voldoening aan maatreëls om verspreiding van die virus te beperk,” sê Claassen. Die SARK het ook kriteria aangebied waarvoor kerke verantwoordelikheid sal neem en wat hulle self sal reguleer vir die heropening van kerke. Dié kriteria sluit die volgende in: “Die president het onderneem om die voorstelle van die godsdienstige leiers ernstig te oorweeg. Ná beraadslaging met sy ministers sal die gesprek weer met godsdiensleiers hervat word,” sê Claassen.